CELEX: 32016D2276
Language: el
Date: 2016-12-15 00:00:00
Title: Εκτελεστική απόφαση (ΕΕ) 2016/2276 της Επιτροπής, της 15ης Δεκεμβρίου 2016, σχετικά με την ισοδυναμία του κανονιστικού πλαισίου για τους κεντρικούς αντισυμβαλλομένους στη Βραζιλία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου

16.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 342/61
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2276 ΤΗΣ ΕΠΙΤΡΟΠΉΣ
   της 15ης Δεκεμβρίου 2016
   σχετικά με την ισοδυναμία του κανονιστικού πλαισίου για τους κεντρικούς αντισυμβαλλομένους στη Βραζιλία σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
   Εκτιμώντας τα ακόλουθα:
   
               (1)
            
            
               Η διαδικασία που ισχύει για την αναγνώριση κεντρικών αντισυμβαλλομένων («CCP») εγκατεστημένων σε τρίτες χώρες, που καθορίζεται στο άρθρο 25 του κανονισμού (ΕΕ) αριθ. 648/2012, έχει ως στόχο να δοθεί η δυνατότητα στους κεντρικούς αντισυμβαλλομένους που έχουν λάβει άδεια λειτουργίας σε τρίτες χώρες, των οποίων τα ρυθμιστικά πρότυπα είναι ισοδύναμα προς εκείνα που καθορίζονται στον εν λόγω κανονισμό, να παρέχουν υπηρεσίες εκκαθάρισης σε εκκαθαριστικά μέλη ή τόπους διαπραγμάτευσης που είναι εγκατεστημένα/-οι στην Ένωση. Η εν λόγω διαδικασία αναγνώρισης και οι αποφάσεις ισοδυναμίας που προβλέπονται σε αυτόν, ως εκ τούτου, συμβάλλουν στην επίτευξη του κύριου σκοπού του κανονισμού (ΕΕ) αριθ. 648/2012, ήτοι να μειωθεί ο συστημικός κίνδυνος, με την επέκταση της χρήσης ασφαλών και εύρωστων κεντρικών αντισυμβαλλομένων για την εκκαθάριση εξωχρηματιστηριακών παραγώγων, μεταξύ άλλων και όταν οι εν λόγω CCP είναι εγκατεστημένοι και έχουν λάβει άδεια λειτουργίας σε τρίτη χώρα.
            
         
               (2)
            
            
               Προκειμένου το νομικό καθεστώς τρίτης χώρας να θεωρηθεί ισοδύναμο με το νομικό καθεστώς της Ένωσης όσον αφορά τους CCP, το ουσιαστικό αποτέλεσμα των εφαρμοστέων νομοθετικών και εποπτικών ρυθμίσεων θα πρέπει να είναι ισοδύναμο με τις απαιτήσεις της Ένωσης όσον αφορά τους κανονιστικούς στόχους που επιτυγχάνουν. Σκοπός αυτής της αξιολόγησης ισοδυναμίας είναι, επομένως, να εξακριβωθεί ότι οι νομοθετικές και εποπτικές ρυθμίσεις της Βραζιλίας διασφαλίζουν ότι οι CCP, που είναι εγκατεστημένοι και διαθέτουν άδεια λειτουργίας εκεί, δεν εκθέτουν τα εκκαθαριστικά μέλη και τους τόπους διαπραγμάτευσης, που είναι εγκατεστημένα/-οι στην Ένωση, σε υψηλότερο επίπεδο κινδύνου από εκείνο στο οποίο θα μπορούσαν να εκτεθούν οι δεύτεροι, από CCP που έχουν λάβει άδεια λειτουργίας στην Ένωση και, συνεπώς, δεν δημιουργούν απαράδεκτα επίπεδα συστημικού κινδύνου στην Ένωση. Συνεπώς, θα πρέπει, ιδίως, να ληφθούν υπόψη οι σημαντικά χαμηλότεροι εγγενείς κίνδυνοι στις δραστηριότητες εκκαθάρισης που πραγματοποιούνται σε χρηματοπιστωτικές αγορές που είναι μικρότερες από τη χρηματοπιστωτική αγορά της Ένωσης.
            
         
               (3)
            
            
               Σύμφωνα με το άρθρο 25 παράγραφος 6 του κανονισμού (ΕΕ) αριθ. 648/2012, χρειάζεται να πληρούνται τρεις προϋποθέσεις, προκειμένου να κριθεί ότι οι νομοθετικές και εποπτικές ρυθμίσεις μιας τρίτης χώρας σχετικά με κεντρικούς αντισυμβαλλομένους που έχουν λάβει άδεια λειτουργίας εκεί, είναι ισοδύναμες με εκείνες που καθορίζονται στον εν λόγω κανονισμό.
            
         
               (4)
            
            
               Σύμφωνα με την πρώτη προϋπόθεση, οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα πρέπει να πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (5)
            
            
               Οι νομικά δεσμευτικές απαιτήσεις της Βραζιλίας για κεντρικούς αντισυμβαλλομένους που έχουν λάβει άδεια λειτουργίας εκεί αποτελούνται από τον νόμο 10 214 της 27ης Μαρτίου 2001, και τα ψηφίσματα του Εθνικού Νομισματικού Συμβουλίου (εφεξής «CMN»), τις εγκυκλίους της Κεντρικής Τράπεζας της Βραζιλίας (εφεξής «BCB») και τις οδηγίες της Επιτροπής Κεφαλαιαγοράς της Βραζιλίας (εφεξής «CVM») που εκδίδονται σύμφωνα με αυτόν. Ειδικότερα, το ψήφισμα 2 882, όπως τροποποιήθηκε με την απόφαση 3 081, ρυθμίζει τις δραστηριότητες των γραφείων εκκαθάρισης και των παρόχων υπηρεσιών εκκαθάρισης, καθορίζει τις αρχές που διέπουν τη λειτουργία των γραφείων εκκαθάρισης και των παρόχων υπηρεσιών εκκαθάρισης και δίνει την αρμοδιότητα στην BCB να ρυθμίζει, να χορηγεί άδεια λειτουργίας και να εποπτεύει τα γραφεία εκκαθάρισης και τους παρόχους υπηρεσιών εκκαθάρισης.
            
         
               (6)
            
            
               Τα γραφεία εκκαθάρισης και οι πάροχοι υπηρεσιών εκκαθάρισης που είναι εγκατεστημένοι στη Βραζιλία πρέπει να λαμβάνουν άδεια λειτουργίας από την BCB προκειμένου να παρέχουν υπηρεσίες εκκαθάρισης. Η BCB, όταν εξετάζει τη χορήγηση άδειας λειτουργίας ως γραφείο εκκαθάρισης ή ως πάροχος υπηρεσιών εκκαθάρισης, πρέπει να λαμβάνει υπόψη την ορθότητα, την ομαλή λειτουργία και τη βελτίωση του συστήματος πληρωμών της Βραζιλίας. Η BCB μπορεί επίσης να καθορίζει «τους όρους που θεωρεί ενδεδειγμένους» πριν από τη χορήγηση της εν λόγω άδειας λειτουργίας ή μετά, βάσει της σταθερότητας του χρηματοπιστωτικού συστήματος, των κινδύνων και της αποδοτικότητας των γραφείων εκκαθάρισης και των παρόχων υπηρεσιών εκκαθάρισης. Τα γραφεία συμψηφισμού τα οποία χρησιμοποιούν συστημικώς σημαντικό σύστημα που δημιουργεί κινδύνους για την αντοχή και την ομαλή λειτουργία του χρηματοπιστωτικού συστήματος της Βραζιλίας, το οποίο πρέπει να προσδιορίζεται από την BCB ανάλογα με τον όγκο και τον χαρακτήρα των συστημάτων εκκαθάρισης, ενδέχεται να υπόκεινται σε διαφορετικούς κανόνες από τα λοιπά γραφεία εκκαθάρισης και παρόχους υπηρεσιών εκκαθάρισης.
            
         
               (7)
            
            
               Η BCB έχει θεσπίσει διαφορετικά μέτρα προκειμένου να τεθεί σε εφαρμογή το ψήφισμα 2 882 και να διασφαλιστεί η συμμόρφωση των γραφείων εκκαθάρισης και των παρόχων υπηρεσιών εκκαθάρισης με τις αξίες, τις αρχές και τους κανόνες που ισχύουν για το σύστημα πληρωμών. Συγκεκριμένα, η εγκύκλιος αριθ. 3 057 περιλαμβάνει τη λεπτομερή ρύθμιση για τη λειτουργία των γραφείων εκκαθάρισης και των παρόχων υπηρεσιών εκκαθάρισης και καθορίζει διάφορες απαιτήσεις με τις οποίες πρέπει να συμμορφώνονται, συμπεριλαμβανομένων κεφαλαιακών απαιτήσεων, προτύπων διαφάνειας, μέτρων ελέγχου των κινδύνων και λειτουργικών απαιτήσεων. Η BCB εξέδωσε την πολιτική δήλωση αριθ. 25 097 σχετικά με την εφαρμογή των αρχών για τις υποδομές των χρηματοπιστωτικών αγορών («PFMI»), τις οποίες ενέκρινε τον Απρίλιο του 2012 η Επιτροπή Συστημάτων Πληρωμών και Διακανονισμού (2) (εφεξής «CPSS») και ο Διεθνής Οργανισμός Επιτροπών Κινητών Αξιών (εφεξής «IOSCO»), δυνάμει της οποίας η BCB εφαρμόζει τις PFMI στην εποπτεία και επίβλεψη που ασκεί στα γραφεία εκκαθάρισης και τους παρόχους υπηρεσιών εκκαθάρισης.
            
         
               (8)
            
            
               Σύμφωνα με την εγκύκλιο 3 057, τα γραφεία εκκαθάρισης και οι πάροχοι υπηρεσιών εκκαθάρισης πρέπει να εγκρίνουν εσωτερικούς κανόνες και διαδικασίες, που να εξασφαλίζουν τη συμμόρφωση με όλες τις σχετικές απαιτήσεις και να περιλαμβάνουν όλες τις σχετικές πτυχές που άπτονται της λειτουργίας τους, συμπεριλαμβανομένων των διασφαλίσεων για τη διαχείριση του πιστωτικού κινδύνου, του κινδύνου ρευστότητας και του λειτουργικού κινδύνου. Οι εν λόγω εσωτερικοί κανόνες και διαδικασίες υποβάλλονται στην BCB και αξιολογούνται πρώτον από αυτήν την κατά τη διαδικασία αδειοδότησης. Επιπλέον, οι ουσιώδεις αλλαγές στους εσωτερικούς κανόνες και διαδικασίες πρέπει να εγκρίνονται από την BCB. Τυχόν λοιπές μη ουσιώδεις αλλαγές στους εσωτερικούς κανόνες και διαδικασίες πρέπει να κοινοποιούνται στην BCB πριν παρέλθουν τριάντα ημέρες αφότου επήλθαν οι αλλαγές και η BCB μπορεί να αντιταχθεί σε αυτές.
            
         
               (9)
            
            
               Συνεπώς, οι νομικά δεσμευτικές απαιτήσεις που ισχύουν για τους CCP που έχουν λάβει άδεια στη Βραζιλία περιλαμβάνουν μια προσέγγιση δύο κατηγοριών. Οι βασικές αρχές που περιλαμβάνονται στον νόμο 10 214 και τα ψηφίσματα, οι εγκύκλιοι και οι οδηγίες τα οποία εγκρίνονται σύμφωνα με αυτόν συνιστούν τα πρότυπα υψηλού επιπέδου τα υποχρεούνται να τηρούν τα γραφεία εκκαθάρισης και οι πάροχοι υπηρεσιών εκκαθάρισης προκειμένου να λάβουν άδεια λειτουργίας για την παροχή υπηρεσιών εκκαθάρισης στη Βραζιλία (εφεξής από κοινού, «οι πρωταρχικοί κανόνες»). Οι εν λόγω πρωταρχικοί κανόνες αποτελούν την πρώτη κατηγορία νομικά δεσμευτικών απαιτήσεων στη Βραζιλία. Για να τεκμηριώνεται η συμμόρφωση προς τους πρωταρχικούς κανόνες, τα γραφεία εκκαθάρισης και οι πάροχοι υπηρεσιών εκκαθάρισης πρέπει να υποβάλλουν τους εσωτερικούς κανόνες και τις διαδικασίες τους στην BCB προς έγκριση ή μη διατύπωση αντιρρήσεων. Οι εν λόγω εσωτερικοί κανόνες και διαδικασίες αποτελούν τη δεύτερη κατηγορία των νομικά δεσμευτικών απαιτήσεων στη Βραζιλία, που πρέπει να προβλέπουν περιοριστικές λεπτομέρειες σχετικά με τον τρόπο με τον οποίο τα γραφεία εκκαθάρισης και οι πάροχοι υπηρεσιών εκκαθάρισης θα πληρούν τα εν λόγω πρότυπα. Η BCB θα αξιολογεί τη συμμόρφωση των γραφείων συμψηφισμού και των παρόχων υπηρεσιών εκκαθάρισης με τα πρότυπα αυτά και με τις PFMI. Αφού εγκριθούν από την BCB, οι εν λόγω εσωτερικοί κανόνες και διαδικασίες καθίστανται νομικά δεσμευτικοί για τα γραφεία εκκαθάρισης και τους παρόχους υπηρεσιών εκκαθάρισης.
            
         
               (10)
            
            
               Η αξιολόγηση της ισοδυναμίας των νομοθετικών και εποπτικών ρυθμίσεων που ισχύουν για τα γραφεία εκκαθάρισης και τους παρόχους υπηρεσιών εκκαθάρισης στη Βραζιλία θα πρέπει επίσης να λαμβάνει υπόψη το αποτέλεσμα μετριασμού του κινδύνου που διασφαλίζουν όσον αφορά το επίπεδο κινδύνου στο οποίο εκτίθενται τα εκκαθαριστικά μέλη και οι τόποι διαπραγμάτευσης που είναι εγκατεστημένα/-οι στην Ένωση, λόγω της συμμετοχής τους στις οντότητες αυτές. Το αποτέλεσμα μετριασμού του κινδύνου προσδιορίζεται, αφενός, από το επίπεδο του εγγενούς κινδύνου των δραστηριοτήτων εκκαθάρισης που πραγματοποιούνται από τον συγκεκριμένο κεντρικό αντισυμβαλλόμενο, το οποίο εξαρτάται από το μέγεθος της χρηματοπιστωτικής αγοράς στην οποία δραστηριοποιείται, και, αφετέρου, από την καταλληλότητα των νομοθετικών και εποπτικών ρυθμίσεων που ισχύουν για τους CCP, για τη μείωση αυτού του επιπέδου του κινδύνου. Προκειμένου να επιτευχθεί ισοδύναμο αποτέλεσμα μετριασμού του κινδύνου, χρειάζονται αυστηρότερες απαιτήσεις μετριασμού του κινδύνου για τους CCP που ασκούν τις δραστηριότητές τους σε μεγαλύτερες χρηματοπιστωτικές αγορές, των οποίων το εγγενές επίπεδο κινδύνου είναι υψηλότερο από εκείνο για τους CCP που ασκούν τις δραστηριότητές τους σε μικρότερες χρηματοπιστωτικές αγορές, των οποίων το εγγενές επίπεδο κινδύνου είναι χαμηλότερο.
            
         
               (11)
            
            
               Η χρηματοπιστωτική αγορά στην οποία ασκούν τις δραστηριότητές τους εκκαθάρισης τα γραφεία εκκαθάρισης και οι πάροχοι υπηρεσιών εκκαθάρισης που είναι εγκατεστημένοι στη Βραζιλία είναι σημαντικά μικρότερη από εκείνη στην οποία δραστηριοποιούνται οι CCP που είναι εγκατεστημένοι στην Ένωση. Κατά την τελευταία τριετία, η συνολική αξία των συναλλαγών παραγώγων που εκκαθαρίστηκαν στη Βραζιλία αντιπροσώπευε λιγότερο από το 3 % της συνολικής αξίας των συναλλαγών παραγώγων που εκκαθαρίστηκαν στην Ένωση. Ως εκ τούτου, η συμμετοχή σε γραφεία εκκαθάρισης και παρόχους υπηρεσιών εκκαθάρισης εκθέτει τα εκκαθαριστικά μέλη και τους τόπους διαπραγμάτευσης που είναι εγκατεστημένα/-οι στην Ένωση σε σημαντικά χαμηλότερους κινδύνους από ό,τι η συμμετοχή τους σε CCP που έχουν λάβει άδεια λειτουργίας στην Ένωση.
            
         
               (12)
            
            
               Οι νομοθετικές και εποπτικές ρυθμίσεις που ισχύουν για τα γραφεία εκκαθάρισης και τους παρόχους υπηρεσιών εκκαθάρισης που είναι εγκατεστημένα στη Βραζιλία μπορεί, ως εκ τούτου, να θεωρηθούν ισοδύναμες, όταν είναι κατάλληλες για τον μετριασμό αυτού του χαμηλότερου επιπέδου κινδύνου. Οι πρωταρχικοί κανόνες που ισχύουν για τα γραφεία εκκαθάρισης και τους παρόχους υπηρεσιών εκκαθάρισης, οι οποίοι συμπληρώνονται από τους εσωτερικούς τους κανόνες και διαδικασίες, που απαιτούν συμμόρφωση με τις PFMI, μετριάζουν το χαμηλότερο επίπεδο κινδύνου που υπάρχει στη Βραζιλία και επιτυγχάνουν αποτέλεσμα μετριασμού του κινδύνου ισοδύναμο με εκείνο που επιδιώκεται με τον κανονισμό (ΕΕ) αριθ. 648/2012.
            
         
               (13)
            
            
               Ως εκ τούτου, πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Βραζιλίας διασφαλίζουν ότι τα γραφεία εκκαθάρισης και οι πάροχοι υπηρεσιών εκκαθάρισης που έχουν λάβει άδεια λειτουργίας εκεί πληρούν νομικά δεσμευτικές απαιτήσεις ισοδύναμες με τις απαιτήσεις που προβλέπονται στον τίτλο IV του κανονισμού (ΕΕ) αριθ. 648/2012.
            
         
               (14)
            
            
               Σύμφωνα με τη δεύτερη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Βραζιλίας όσον αφορά τους κεντρικούς αντισυμβαλλομένους που έχουν λάβει άδεια λειτουργίας εκεί, πρέπει να προβλέπουν αποτελεσματική εποπτεία των εν λόγω κεντρικών αντισυμβαλλομένων και επιβολή του νόμου σε συνεχή βάση.
            
         
               (15)
            
            
               Η BCB προβαίνει σε συνεχή παρακολούθηση όσον αφορά τη συμμόρφωση των γραφείων εκκαθάρισης και των παρόχων υπηρεσιών εκκαθάρισης με τις νομικά δεσμευτικές απαιτήσεις που ισχύουν γι' αυτούς. Επιπλέον, η BCB έχει στη διάθεσή της διάφορα μέσα προκειμένου να εξασφαλίζεται η εν λόγω συμμόρφωση. Ειδικότερα, η BCB έχει την εξουσία να ζητεί πληροφορίες από τα γραφεία εκκαθάρισης και τους παρόχους υπηρεσιών εκκαθάρισης, να εκδίδει προειδοποιήσεις προς αυτά και να τους ζητεί να επιφέρουν ορισμένες τροποποιήσεις στους κανόνες τους, τις οποίες κρίνει αναγκαίες. Επιπλέον, η BCB μπορεί επίσης να επιβάλλει πρόστιμα για τυχόν παράβαση από τα γραφεία εκκαθάρισης ή τους παρόχους υπηρεσιών εκκαθάρισης των νομικά δεσμευτικών απαιτήσεων που ισχύουν για αυτά και έχει την εξουσία ακόμη και να ανακαλεί την άδειά τους.
            
         
               (16)
            
            
               Πρέπει, επομένως, να συναχθεί το συμπέρασμα ότι τα γραφεία εκκαθάρισης και οι πάροχοι υπηρεσιών εκκαθάρισης που έχουν λάβει άδεια λειτουργίας στη Βραζιλία υπόκεινται σε αποτελεσματική εποπτεία και επιβολή του νόμου σε συνεχή βάση.
            
         
               (17)
            
            
               Σύμφωνα με την τρίτη προϋπόθεση, βάσει του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Βραζιλίας πρέπει να περιλαμβάνουν ένα αποτελεσματικό ισοδύναμο σύστημα για την αναγνώριση των κεντρικών αντισυμβαλλομένων που έχουν λάβει άδεια λειτουργίας βάσει των νομικών καθεστώτων τρίτων χωρών («CCP τρίτων χωρών»).
            
         
               (18)
            
            
               Οι κεντρικοί αντισυμβαλλόμενοι που έχουν λάβει άδεια λειτουργίας σε τρίτη χώρα στην οποία οι νομοθετικές και εποπτικές ρυθμίσεις διασφαλίζουν παρόμοια αποτελέσματα με εκείνα που διασφαλίζονται με τις νομοθετικές και εποπτικές ρυθμίσεις που ισχύουν στη Βραζιλία και οι οποίοι τηρούν τις PFMI, που ρυθμίζουν με ισοδύναμο τρόπο τη νομιμοποίηση εσόδων από παράνομες δραστηριότητες, και στην οποία οι CCP υπόκεινται σε αποτελεσματική εποπτεία, μπορούν να παρέχουν υπηρεσίες στη Βραζιλία. Προκειμένου να χορηγηθεί αναγνώριση, απαιτείται επίσης η σύναψη μνημονίου συνεννόησης μεταξύ της BCB και της αρμόδιας αρχής της τρίτης χώρας του αιτούντος κεντρικού αντισυμβαλλομένου.
            
         
               (19)
            
            
               Κατά συνέπεια, θα πρέπει να συναχθεί το συμπέρασμα ότι οι νομοθετικές και εποπτικές ρυθμίσεις της Βραζιλίας προβλέπουν ένα αποτελεσματικό ισοδύναμο σύστημα για την αναγνώριση των CCP τρίτων χωρών.
            
         
               (20)
            
            
               Η παρούσα απόφαση βασίζεται στις νομικά δεσμευτικές απαιτήσεις που αφορούν τα γραφεία εκκαθάρισης και τους παρόχους υπηρεσιών εκκαθάρισης, οι οποίες ισχύουν στη Βραζιλία κατά τον χρόνο έκδοσης της παρούσας απόφασης. Η Επιτροπή θα πρέπει να συνεχίσει να παρακολουθεί, σε τακτική βάση, την εξέλιξη του νομοθετικού και εποπτικού πλαισίου για τα γραφεία εκκαθάρισης και τους παρόχους υπηρεσιών εκκαθάρισης και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
            
         
               (21)
            
            
               Η τακτική επανεξέταση των νομοθετικών και εποπτικών ρυθμίσεων που ισχύουν στη Βραζιλία για τους CCP που έχουν λάβει άδεια λειτουργίας εκεί δεν θα πρέπει να θίγει τη δυνατότητα της Επιτροπής να διενεργεί ειδική επανεξέταση, ανά πάσα στιγμή, εκτός του πλαισίου της γενικής επανεξέτασης σε περίπτωση που, λόγω σχετικών εξελίξεων, καταστεί αναγκαίο η Επιτροπή να αξιολογήσει εκ νέου την ισοδυναμία που χορηγείται με την παρούσα απόφαση. Η εν λόγω επανεξέταση θα μπορούσε να οδηγήσει στην κατάργηση της παρούσας απόφασης.
            
         
               (22)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς του άρθρου 25 παράγραφος 6 του κανονισμού (ΕΕ) αριθ. 648/2012, οι νομοθετικές και εποπτικές ρυθμίσεις της Βραζιλίας που αποτελούνται από τον νόμο 10 214 και τα ψηφίσματα, τις εγκυκλίους και τις οδηγίες που εγκρίνονται σύμφωνα με αυτόν, όπως συμπληρώθηκαν από τη δήλωση πολιτικής αριθ. 25 097 σχετικά με την έγκριση των αρχών για τις υποδομές των χρηματοπιστωτικών αγορών για την εποπτεία των δραστηριοτήτων των κεντρικών αντισυμβαλλομένων που συμμετέχουν στο σύστημα πληρωμών της Βραζιλίας, και ισχύουν για τα γραφεία εκκαθάρισης και τους παρόχους υπηρεσιών εκκαθάρισης θεωρούνται ισοδύναμες με τις απαιτήσεις που καθορίζονται στον κανονισμό (ΕΕ) αριθ. 648/2012.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 201 της 27.7.2012, σ. 1.
   
      (2)  Από την 1η Σεπτεμβρίου 2014, η Επιτροπή Συστημάτων Πληρωμών και Διακανονισμού άλλαξε την επωνυμία της σε Επιτροπή για τις Υποδομές Πληρωμών και Αγορών («CPMI»).